**Beretning for Bøtø Nor år 2019**

**Årets gang**

Årets nedbør ved pumpestationen blev målt til 705 mm ( mm).

Der blev pumpet i alt 16.270.920 m3. vand ud i Guldborgsund.

Elforbruget var 254.074 kwh.

Der blev udpumpet 7.899.840 m3.fra Nordkanalen og 8.371.080 m3. fra Sydkanalen.

Mest nedbør faldt i marts med 97 mm. og mindst i april med 18 mm. Et år uden de store vandmængder, og sammenligner vi med resten af Danmark, har vi været meget heldige.

2019 var året, hvor andre oplevede det, som vi gjorde 2011. Derfor er det vigtigt, at kanalerne altid er i orden.

Sommer- og efterårs slåning er foregået uden problemer.

.

**Vedligeholdelse af kanaler**

Brinkerne på vore kanaler er generelt i god stand, kun på Nordkanalen er der steder, hvor græsset har svært ved at gro.

Der er ikke lavet oprensning i kanalerne, vi har brugt mejekurven rigtigt meget, og den er god til at tage grøde og slam uden at ødelægge bunden.

Vi har nogle steder, hvor der er mange siv, det er en vanskelig plante at holde nede.

Regulativet giver lov til klipning mere end to gange ved bekæmpelse af vanskelige arter, måske skal vi lavet et forsøg.

**Pumper**

Pumpe nr. 3 har været i stykker, akslen er delt i to stykker og samlet med en muffe. Denne havde givet sig nogle få millimeter, hvilket bevirkede, at den sad fast på bunden. En skade, som ikke burde ske, det er en af de første pumper, der blev renoveret.

Pumpe nr. 3 bliver brugt hver dag på Nordkanalen.

Garantien er for længst udløbet, og det er nok den slags uheld, der kan opstå.

 **Nyt regulativ**

Regulativet er nu blevet godkendt, og alle data er lagt på nettet under ”mit vandløb.dk”.

Endelig er alle de ting, der blev skrevet ind i ”projekt Nordkanal” blevet gjort gældende for alle vore vandløb og dermed er der kun et regulativ for Bøtø Nor.

Vort regulativ vil nok danne grundlag for resten af Guldborgsunds vandløb.

Skal der laves en dræning et sted i vort område, kan alle data hentes her..

I regulativet er der mulighed for at give et påbud, hvis afstandskravene på arbejdsbælter ikke bliver overholdt.

Vi har som en hjælp til alle lodsejere, der har et levende hegn op til arbejdsbæltet, tilbudt at Bøtø Nor vil klippe deres hegn gratis. Alle sommerhusejere har fået et brev i deres e-boks. Der er ca. 1/3, som har sagt tak for tilbuddet

Vi får nok ikke fat i dem, som virkelig er et problem i første omgang, men jeg tror alle er med om ganske få år.

Der bør ikke længere være tvivl om, hvad der er gældende, og hvor man kan finde svar

En stor tak til kommunen og vores rådgiver fra Seges for et rigtigt godt samarbejde

**Nyt Maskinhus**

Planlægningen af en ny bygning med værksted, koldlade og kontor- og mandskabsrum er næsten klar til at blive sendt i udbud.

Vi har i vinter været ude og se på nogle bygninger, som havde de faciliteter. Det har givet stof til eftertanke og arkitekt Friis Andersen har lavet et oplæg yderligere.

Bygningen skal placeres, hvor udlejningshuset ligger (Pouls bolig). Der har været flere områder i spil, men hvis jordbundsforholdene er i orden, så bliver det der bygningen bliver opført.

 I det ene forslag er mandskabsrum og kontor integreret i bygningen, i det andet er det placeret i en tilbygning

Bygningen skal opføres i mursten for neden og med vedligeholdelsesfrit trempel.

Torben og Bo trænger til nogle bedre arbejdsforhold. Maskinerne skal repareres og efterses i perioden december – april, som er den mørke og kolde tid.

Koldladen vil give mulighed for at få alle maskiner under tag.

Mandskab – og kontorbygning har vi aldrig haft, da vore ansatte altid har boet lige ved pumpestationen og alle møder har været holdt hos pumpemesteren privat.

Vort ønske er at få lavet arbejdsforhold, som kan opfylde de krav, som en moderne arbejdsplads kræver.

Samtidig skal der være et kontor, hvor der er mulighed for at holde bestyrelsesmøde.

Bygger vi for stort eller for småt, kan kun frem tiden vise. Vi vil arbejde på, at der altid er arbejde til to mand hele året.

**Vandplan**

Vandplan 1 og 2 er aldrig blevet gjort færdig og nu kommer nr. 3.

Vandplanerne har deres reference år 1900, dette bliver nok ændret. Tankevækkende, at når vore vandløb er ved at opfylde de fastsatte mål, så flyttes målstregen. Der er ting, som ikke er gjort godt nok, her tænker jeg på overløb fra rensningsanlæg.

Alle har vidst, at der skete overløb, undtagen politikere og medlemmer af naturfredningsforeningen.

 Ingen kendte ordet ”overløb” før nu i juni 2020. Jeg håber virkelig overløb bliver taget alvorligt, så der ikke kommer flere restriktioner på kanalerne.

Vi har de seneste år brugt en del tid på om Bøtø Nor er kunstigt eller naturligt vådområde. Derfor er det meget vigtigt at få anerkendt Bøtø Nor, som et kunstigt vandområde.

Vi har fået meddelelse om, at det skal betragtes som naturlig, men uden nogen begrundelse. Vi har anmodet om en begrundelse og om nødvendig et møde.

Knud Erik Jensen fra Seges skriver jævnligt til ministeret, men der er ingen, som vil røre ved sagen.

Til sidst en tak til Torben og Bo samt bestyrelse for godt samarbejde.